ช่องวัน 31

ช่องวัน 31 (; ชื่อเดิม: จีเอ็มเอ็มวัน ) เป็นช่องโทรทัศน์ภาคพื้นดินระบบดิจิทัลความละเอียดสูง บริหารงานโดย บริษัท วัน สามสิบเอ็ด จำกัด ในกลุ่มบริษัท เดอะ วัน เอ็นเตอร์ไพรส์ จำกัด (มหาชน) ปัจจุบันมีผู้อำนวยการสถานี คือ นายถกลเกียรติ วีรวรรณ ในฐานะประธานเจ้าหน้าที่บริหารกลุ่ม บมจ. เดอะ วัน เอ็นเตอร์ไพรส์ ถือเป็น 1 ใน 2 ช่องโทรทัศน์ในกลุ่มบริษัท จีเอ็มเอ็ม แกรมมี่ จำกัด (มหาชน) โดยมีสถานีโทรทัศน์รองคือจีเอ็มเอ็ม 25 ที่เดอะ วัน เอ็นเตอร์ไพรส์ เป็นตัวแทนการตลาด

นอกจากนี้ บริษัท วัน สามสิบเอ็ด จำกัด ผู้รับใบอนุญาตของช่องวัน 31 ยังเป็นบริษัทย่อยที่ประกอบธุรกิจหลักของกลุ่มบริษัท เดอะ วัน เอ็นเตอร์ไพรส์ โดยเป็นผู้สร้างสรรค์เนื้อหาหลากหลายประเภท ผ่านการผลิตเนื้อหาทั้งละคร, ซิตคอม, ซีรีส์, รายการวาไรตี้, เกมโชว์ และข่าว เพื่อเผยแพร่เนื้อหาออกอากาศทั้งทางช่องวัน 31, จีเอ็มเอ็ม 25 รวมถึงเว็บไซต์, สื่อสังคม และบริการสื่อผ่านอินเทอร์เน็ตของตน โดยมีความเชี่ยวชาญในการสร้างสรรค์เนื้อหาที่เน้นเจาะกลุ่มผู้รับชมเนื้อหาคุณภาพสูงในวงกว้าง (Premium Mass) และกลุ่มครอบครัว ซึ่งเป็นฐานผู้รับชมหลักของช่องวัน 31 โดยมีแผนกย่อยคือสำนักข่าววันนิวส์ และยังพัฒนาบริการสื่อผ่านอินเทอร์เน็ตของตนในชื่อ "วันดี" อีกด้วย

 ประวัติ 
ช่องวัน 31 ออกอากาศเป็นครั้งแรกผ่านระบบโทรทัศน์ผ่านดาวเทียมเมื่อวันที่ 1 ธันวาคม พ.ศ. 2554 ในชื่อ วัน-สกาย วัน () ดำเนินการออกอากาศโดยจีเอ็มเอ็ม แกรมมี่ ทางช่องหมายเลข 0 ของบริการโทรทัศน์ผ่านกล่องรับสัญญาณโทรทัศน์ผ่านดาวเทียม "วัน-สกาย" มีเนื้อหาที่นำรายการโทรทัศน์ต่างๆ ทั้งประเภทดนตรี ละครโทรทัศน์ และภาพยนตร์ ซึ่งผลิตขึ้นโดยบริษัทในเครือ ซึ่งมีสถานะเป็นหนึ่งในช่องรายการหลัก แพร่ภาพทาง ต่อมาในวันที่ 1 เมษายน พ.ศ. 2555 ได้เปลี่ยนชื่อบริการและกล่องรับสัญญาณเป็นจีเอ็มเอ็ม แซท ชื่อช่องรายการจึงเปลี่ยนเป็น จีเอ็มเอ็ม แซท ฮิตส์ () จากนั้นเมื่อวันที่ 1 พฤศจิกายน ปีเดียวกัน เปลี่ยนชื่อใหม่อีกครั้งเป็น จีเอ็มเอ็มวัน () พร้อมเปลี่ยนมาผลิตรายการขึ้นเองทั้งหมด รวมถึงย้ายไปยังช่องหมายเลข 7 ของบริการโทรทัศน์ผ่านกล่องรับสัญญาณดาวเทียมจีเอ็มเอ็ม แซท ต่อมาได้เปลี่ยนชื่ออีกครั้งเป็น ช่องวัน () และเริ่มเปิดสัญญาณให้รับชมฟรี (free-to-air) ตั้งแต่วันที่ 1 พฤษภาคม พ.ศ. 2556 พร้อมทั้งเพิ่มเนื้อหาใหม่เช่น ละครชุด รายการต่างประเทศ และข่าวบันเทิง และเผยแพร่ตราสัญลักษณ์ใหม่ รวมถึงคำขวัญของช่องคือ "ดูทุกที ดีทุกวัน" แต่ตั้งแต่วันที่ 1 กันยายน ปีเดียวกัน ช่องวันสามารถรับชมได้ทางโทรทัศน์ผ่านดาวเทียมของจีเอ็มเอ็ม แซท และพีเอสไอ ที่สามารถถอดรหัสสัญญาณบิสส์ (BISS) ได้เท่านั้น

เมื่อปลายปี พ.ศ. 2556 บริษัท จีเอ็มเอ็ม เอชดี ดิจิทัล ทีวี จำกัด ซึ่งก่อตั้งและถือหุ้นใหญ่ทางอ้อมโดยจีเอ็มเอ็ม แกรมมี่ ผ่านบริษัท จีเอ็มเอ็ม เอชดี ดิจิทัล ทีวี เทรดดิ้ง จำกัด ชนะการประมูลโทรทัศน์ภาคพื้นดินระบบดิจิทัล ประเภทบริการธุรกิจระดับชาติ หมวดหมู่ทั่วไป ความละเอียดสูง และได้รับใบอนุญาตประกอบกิจการจากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในช่องหมายเลข 31

ดังนั้น เมื่อวันที่ 1 เมษายน พ.ศ. 2557 จีเอ็มเอ็ม เอชดี ดิจิทัล ทีวี จึงรับโอนสัญญาณภาพของช่องวันจากจีเอ็มเอ็ม แกรมมี่ มาขึ้นทดลองออกอากาศในระบบทีวีดิจิทัลทางช่องหมายเลข 31 ผ่านโครงข่ายที่ 2 ของสถานีวิทยุโทรทัศน์กองทัพบก ในช่องสัญญาณระบบยูเอชเอฟ ช่องที่ 36 สำหรับสถานีหลักที่อาคารใบหยก 2 ก่อนจะเริ่มออกอากาศอย่างเป็นทางการเมื่อวันที่ 1 พฤษภาคม ปีเดียวกัน ทั้งนี้ ช่องวันดำเนินการถ่ายทอดสดการแข่งขันกีฬาผ่านดาวเทียม ด้วยภาพความละเอียดสูงเป็นครั้งแรก ในการแข่งขันมวยสากลป้องกันตำแหน่งแชมป์โลกรุ่นฟลายเวต ของสหพันธ์มวยนานาชาติ ระหว่างอำนาจ เกษตรพัฒนา แชมป์โลกชาวไทย ปะทะกับคาซูโตะ อิโอกะ ผู้ท้าชิงชาวญี่ปุ่น จากจังหวัดโอซากา ประเทศญี่ปุ่น เมื่อวันที่ 7 พฤษภาคม เวลา 18:30-20:00 น. ซึ่งเป็นการถ่ายทอดสดการแข่งขันชกมวยออกอากาศผ่านโทรทัศน์ความละเอียดสูงครั้งแรกในประเทศไทยด้วย จากนั้นบอยได้ขึ้นมาดำรงตำแหน่งประธานเจ้าหน้าที่บริหารและผู้อำนวยการสถานีโทรทัศน์ช่องวันตั้งแต่วันที่ 1 มิถุนายน ในฐานะประธานเจ้าหน้าที่บริหาร จีเอ็มเอ็ม ดิจิทัลทีวี ของจีเอ็มเอ็ม แกรมมี่

สำหรับละครโทรทัศน์ เอ็กแซ็กท์และซีเนริโอ ได้ย้ายละครโทรทัศน์ของตนที่ออกอากาศทางสถานีวิทยุโทรทัศน์กองทัพบกช่อง 5 อยู่แต่เดิม มาออกอากาศทางช่องวันอย่างเป็นทางการตั้งแต่วันที่ 24 พฤศจิกายน พ.ศ. 2557 ซึ่งในขณะนั้นช่องวันยังเป็นของจีเอ็มเอ็ม แกรมมี่ เพื่อให้สอดคล้องกับเปลี่ยนแปลงรูปแบบการออกอากาศเพื่อให้ ททบ.5 เป็นสถานีโทรทัศน์ประเภทบริการสาธารณะเพื่อความมั่นคง รวมถึงกฎการเช่าเวลาผลิตรายการของ กสทช. และการขาดทุนในการเช่าเวลาผลิตละครกับ ททบ.5 อีกด้วย

ตั้งแต่เดือนเมษายน พ.ศ. 2558 เดอะ วัน เอ็นเตอร์ไพรส์ (ซึ่งเปลี่ยนชื่อจากจีเอ็มเอ็ม เอชดี ดิจิทัล ทีวี เทรดดิ้ง) ผู้ถือหุ้นของใหญ่ช่องวัน ได้ปรับโครงสร้างผู้ถือหุ้น โดยบอยและกลุ่มของบอยเข้าซื้อหุ้นเพิ่มทุนจากจีเอ็มเอ็ม แกรมมี่ และรับโอนผู้บริหาร บุคลากรฝ่าย ทรัพย์สิน และอุปกรณ์ในการผลิตรายการโทรทัศน์จากเอ็กแซ็กท์และซีเนริโอมารวมกันทั้งหมดเพื่อความสะดวกในการบริหาร เดอะ วัน เอ็นเตอร์ไพรส์ จึงเป็นผู้ผลิตละครออกอากาศทางช่องวันแทนเอ็กแซ็กท์และซีเนริโอไปโดยปริยาย 

และหลังจากสำนักงาน กสทช. บังคับให้จัดเรียงช่องหมายเลขเดียวกันทุกระบบ เพื่อป้องกันการสับสนของผู้ชมthairath บังคับเรียงช่องทีวีดิจิตอลเริ่ม 1 ธ.ค.นี้thairath ทุกแพลตฟอร์มเรียงช่องให้ตรงกัน ตั้งแต่วันที่ 4 ธันวาคม พ.ศ. 2558 ช่องวันจึงเปลี่ยนชื่อเป็นชื่อปัจจุบัน คือ ช่องวัน 31 () พร้อมปรับโลโก้เป็นโลโก้ที่ใช้อยู่ในปัจจุบัน ปัจจุบันช่องวัน 31 ออกอากาศละครจำนวน 3 เรื่องต่อสัปดาห์ ตั้งแต่เวลา 19:00 - 20:00 น. จำนวน 1 เรื่อง ออกอากาศ 5 วัน และตั้งแต่เวลา 20:30 - 22:00 น. จำนวน 2 เรื่อง ออกอากาศเรื่องละ 2 วัน

 สำนักข่าววันนิวส์ 

สำนักข่าววันนิวส์ () เป็นหน่วยงานประกอบกิจการข่าวสารของเดอะ วัน เอ็นเตอร์ไพรส์ ภายใต้การกำกับดูแลของบริษัท วัน สามสิบเอ็ด จำกัด เพื่อผลิตรายการประเภทข่าวและเหตุการณ์ปัจจุบันในรูปแบบต่าง ๆ เพื่อออกอากาศทางช่องวัน 31 ในฐานะผู้ดูแลโดยตรง และจีเอ็มเอ็ม 25 ที่ร่วมผลิตในฐานะตัวแทนการตลาด ประกอบด้วยหน่วยงานฝ่ายข่าว 3 ทีม คือ "ข่าวช่องวัน" "ข่าวจีเอ็มเอ็ม 25" และ "วันบันเทิง"

จีเอ็มเอ็ม แกรมมี่ เริ่มนำเสนอรายการข่าวครั้งแรกทางช่องวัน เมื่อวันที่ 1 สิงหาคม พ.ศ. 2557 ภายใต้ชื่อฝ่ายข่าว วันนิวส์ (One News) และถือเป็นทีมงานฝ่ายข่าวทีมแรกของจีเอ็มเอ็ม แกรมมี่อีกด้วย โดยมีผู้อำนวยการฝ่ายข่าวคนแรกคือ ต๊ะ - นารากร ติยายน พร้อมด้วยผู้ประกาศข่าวหลักซึ่งต๊ะคัดเลือกด้วยตัวเองทั้งหมดตลอดการทำหน้าที่ผู้อำนวยการฝ่ายข่าว และนำมาปรับบุคลิกเพื่อให้แต่ละคนดึงตัวตนในการทำข่าวของแต่ละคนออกมาให้เด่นชัด ซึ่งระยะแรกมีเพียงสองช่วงคือ ข่าวรอบวัน (ข่าวภาคค่ำ) และข่าวคืนนี้ (ข่าวภาคดึก) รวมถึงรายการ จับต้นชนปลาย (สารคดีเชิงข่าว) และ วันบิ๊กเวิลด์ (One Big World; ข่าวต่างประเทศ) พร้อมกันนี้ วันบันเทิง ซึ่งเป็นรายการข่าวบันเทิงของช่องวัน ก็ได้เริ่มออกอากาศเป็นวันแรกในวันเดียวกันเช่นกัน ต่อมาตั้งแต่วันที่ 1 ตุลาคม ได้เพิ่มข่าวภาคเช้าและข่าวภาคเที่ยง พร้อมทั้งปรับเวลานำเสนอข่าวในช่วงค่ำ และเสริมผู้ประกาศข่าวเพิ่มเติมอีกด้วย ทั้งนี้ทางจีเอ็มเอ็ม 25 ยังนำข่าวภาคหลักทุกช่วง ไปออกอากาศคู่ขนานด้วย ก่อนที่จะแยกไปก่อตั้งทีมข่าวของตนสำหรับผลิตรายการข่าวแยกเป็นเอกเทศ ภายใต้การบริหารโดยอั๋น - ภูวนาท คุนผลิน ตั้งแต่ปี พ.ศ. 2558 หลังจากนั้นต๊ะได้ลาออกจากทุกตำแหน่งในช่องวัน 31 รวมถึงตำแหน่งผู้อำนวยการฝ่ายข่าว เมื่อเดือนสิงหาคม พ.ศ. 2559 โดยมีเดียว วรตั้งตระกูล ประธานเจ้าหน้าที่ปฏิบัติการของช่องวัน 31 ทำหน้าที่รักษาการผู้อำนวยการฝ่ายข่าวมาจนถึงปัจจุบัน ก่อนที่ในเดือนธันวาคม พ.ศ. 2559 ช่องวัน 31 จะเปลี่ยนชื่อฝ่ายข่าวของตนเป็น ข่าวช่องวัน และปรับวิธีการนำเสนอข่าวให้ใกล้ชิดกับคนดูมากขึ้น ด้วยสโลแกน "เข้าถึงข่าว เข้าถึงคุณ"

หลังจากเดอะ วัน เอ็นเตอร์ไพรส์ เข้าซื้อจีเอ็มเอ็ม แชนแนล โฮลดิ้ง มาเป็นบริษัทย่อย พร้อมเข้ารับการแต่งตั้งเป็นตัวแทนการตลาดและร่วมผลิตรายการให้กับช่องจีเอ็มเอ็ม 25 แล้ว ตั้งแต่วันที่ 1 มกราคม พ.ศ. 2564 ช่องวัน 31 จึงได้นำพนักงานบางส่วนที่ยังทำงานในฝ่ายข่าวของช่องจีเอ็มเอ็ม 25 เข้ามาร่วมเป็นพนักงานด้วยอีกจำนวนหนึ่ง พร้อมรับหน้าที่ผลิตรายการข่าวแยกต่างหากให้กับช่องจีเอ็มเอ็ม 25 ทำให้ตั้งแต่วันที่ 4 มกราคม ผู้ประกาศข่าวในฝ่ายข่าวทั้ง 2 ฝ่าย สามารถเป็นผู้ประกาศข่าวให้กับทั้ง 2 ช่องได้

ตั้งแต่เดือนกุมภาพันธ์ พ.ศ. 2565 ฝ่ายข่าวช่องวัน และฝ่ายข่าวจีเอ็มเอ็ม 25 รวมถึง "ทีมวันบันเทิง" ซึ่งผลิตรายการข่าวบันเทิงและข่าวแนววาไรตี้ให้กับทั้ง 2 ช่อง ได้รวมตัวกันและพัฒนาขึ้นเป็นสำนักข่าว ภายใต้ชื่อสมัยก่อตั้งฝ่ายข่าวของช่องวัน 31 คือ สำนักข่าววันนิวส์ (one NEWS Agency) โดยได้วางนโยบายการผลิตรายการข่าวด้วยความน่าเชื่อถือ เจาะลึก รอบด้าน และเข้าถึงผู้ชมทุกกลุ่มเป้าหมาย รวมถึงเพิ่มพนักงานในสำนักข่าวทั้งเบื้องหน้าและเบื้องหลังเพื่อพัฒนารายการข่าวทั้งข่าวหลัก ข่าวบันเทิง และข่าวแนววาไรตี้ สำหรับออกอากาศทั้งทางช่องวัน 31 และจีเอ็มเอ็ม 25 และเริ่มต้นดำเนินงานในฐานะสำนักข่าวเต็มรูปแบบตั้งแต่วันที่ 1 กันยายน โดยเริ่มต้นเผยแพร่เนื้อหาข่าวผ่านช่องทางสื่อภายนอกบ้าน (Out of Home) บนจอภาพภายในสถานีรถไฟฟ้าบีทีเอส และตามอาคารสำนักงานทั่วกรุงเทพมหานคร โดยความร่วมมือกับวีจีไอ เพื่อให้ผู้ใช้บริการรถไฟฟ้าบีทีเอส และพนักงานในอาคารสำนักงานได้รับฟังข่าวสารตั้งแต่วันดังกล่าว

ปัจจุบันมี เดียว วรตั้งตระกูล ประธานเจ้าหน้าที่ปฏิบัติการของช่องวัน 31 ทำหน้าที่รักษาการผู้อำนวยการสำนักข่าว และมีผู้ประกาศข่าวที่มีชื่อเสียงคือ จั๊ด - ธีมะ กาญจนไพริน จากคอลัมน์ "จั๊ด ซัดทุกความจริง" และรายการ "ข่าววันศุกร์"

 ผู้ประกาศข่าวในปัจจุบันที่มีชื่อเสียง 
 ประเภทข่าวสังคม/เศรษฐกิจ/การเมือง/ต่างประเทศ 
 ชัยนนท์ หาญคีรีรัตน์
 ญาณิน ญาณัชปวีณ
 ณัฏฐ์ศรุต ถาม์พรทองสุทธิ
 ทิน โชคกมลกิจ
 ธีมะ กาญจนไพริน
 นวนันท์ บำรุงพฤกษ์
 พิพัฒน์ วิทยาปัญญานนท์
 ศรีสุภางค์ ธรรมาวุธ
 อรชุน รินทรวิฑูรย์
 อนุวัต เฟื่องทองแดง
 อรรินทร์ ยมกกุล

 ประเภทข่าวบันเทิง 
 กันตพงศ์ บำรุงรักษ์
 ณัฐภัสสร สิมะเสถียร
 ดรุณี สุทธิพิทักษ์
 ตั๊กแตน ชลดา
 ธัญญาเรศ เองตระกูล
 เป็นหนึ่ง วงษ์ภูดร
 ปณิตา ธรรมวัฒนะ
 พุฒิชัย เกษตรสิน
 พรชิตา ณ สงขลา
 พัสกร พลบูรณ์
 ลิลลี่ แม็คกร๊าธ
 สุจิรา อรุณพิพัฒน์
 สิรีธร ลีห์อร่ามวัฒน์
 อนิพรณ์ เฉลิมบูรณะวงศ์

 รายการข่าวและผู้ประกาศข่าวในปัจจุบัน 
 รายการข่าวประจำวัน 
 รายการข่าว  ผู้ประกาศข่าว ข่าวเช้าช่องวันวันจันทร์ - ศุกร์เวลา 5:50 - 7:50 น. พิพัฒน์ วิทยาปัญญานนท์อรชุน รินทรวิฑูรย์ ข่าวเที่ยงช่องวันวันจันทร์ - ศุกร์เวลา 10:50 - 11:50 น. ชัยนนท์ หาญคีรีรัตน์ณัฐภัสสร สิมะเสถียรศรีสุภางค์ ธรรมาวุธสุจิรา อรุณพิพัฒน์สิรีธร ลีห์อร่ามวัฒน์อนิพรณ์ เฉลิมบูรณะวงศ์รอบวันวันจันทร์ - ศุกร์เวลา 11:50 - 12:30 น.เรื่องใหญ่รายวันวันจันทร์ - ศุกร์เวลา 12:30 - 13:30 น. ชัยนนท์ หาญคีรีรัตน์ถกไม่เถียงวันจันทร์ - ศุกร์เวลา 15:45 - 16:30 น. ทิน โชคกมลกิจ ข่าวเย็นช่องวันทุกวันเวลา 16:30 - 18:00 น. ชัยนนท์ หาญคีรีรัตน์ (วันเสาร์)ณัฏฐ์ศรุต ถาม์พรทองสุทธิ (วันอาทิตย์)นวนันท์ บำรุงพฤกษ์ (วันเสาร์ - อาทิตย์)ลิลลี่ แม็คกร๊าธ (ข่าวบันเทิง วันจันทร์ - ศุกร์)ศรีสุภางค์ ธรรมาวุธ (วันจันทร์ - ศุกร์)อนุวัต เฟื่องทองแดง (วันจันทร์ - ศุกร์) ข่าวในพระราชสำนักทุกวันเวลา 20:00 - 20:15 น. ข่าวค่ำช่องวันวันเสาร์ - พฤหัสบดีเวลา 20:15 - 20:30 น. ชัยนนท์ หาญคีรีรัตน์ (วันเสาร์)ณัฏฐ์ศรุต ถาม์พรทองสุทธิ (วันอาทิตย์)นวนันท์ บำรุงพฤกษ์ (วันจันทร์ - พฤหัสบดี) เอาให้ชัดวันจันทร์ - พฤหัสบดีเวลา 22:20 - 22:45 น. ธีมะ กาญจนไพริน ข่าววันศุกร์วันศุกร์เวลา 19:00 - 20:30 น. ข่าวช่องวัน เสาร์-อาทิตย์วันเสาร์ - อาทิตย์เวลา 8:20 - 10:00 น. ญาณิน ญาณัชปวีณ (วันเสาร์)ณัฏฐ์ศรุต ถาม์พรทองสุทธิ (วันเสาร์)อรชุน รินทรวิฑูรย์ (วันอาทิตย์)อรรินทร์ ยมกกุล (วันอาทิตย์)เรื่องใหญ่สุดสัปดาห์วันเสาร์เวลา 11:00 - 11:30 น.วันอาทิตย์เวลา 10:45 - 11:30 น. ชัยนนท์ หาญคีรีรัตน์ณัฏฐ์ศรุต ถาม์พรทองสุทธิอรชุน รินทรวิฑูรย์ one Updateทุกวัน รายงานพิเศษ

 รายการข่าวซอฟต์นิวส์ วาไรตี้ ปกิณกะ บันเทิง และทอล์กโชว์เชิงข่าว 
 รายการข่าว  ทีมผลิต  ผู้ประกาศข่าวเงินทองของจริงวันจันทร์ - ศุกร์เวลา 7:50 - 8:00 น. เทโร ดิจิทัล ทิน โชคกมลกิจ one บันเทิงวันจันทร์ - ศุกร์เวลา 8:00 - 8:15 น. วันบันเทิง รายงานพิเศษ คุยแซ่บ Showวันเสาร์ - อาทิตย์เวลา 11:30 - 12:30 น. ออเร้นจ์มาม่า กันตพงศ์ บำรุงรักษ์เป็นหนึ่ง วงษ์ภูดรพุฒิชัย เกษตรสินดรุณี สุทธิพิทักษ์ตั๊กแตน ชลดาธัญญาเรศ เองตระกูลปณิตา ธรรมวัฒนะพรชิตา ณ สงขลาพัสกร พลบูรณ์ one บันเทิง Expressทุกวัน วันบันเทิง รายงานพิเศษ

 ผู้ประกาศข่าวและผู้รายงานข่าวในอดีต 
 นารากร ติยายน (ปัจจุบันเป็นนักการเมืองและสมาชิกในนาม พรรคประชาธิปัตย์)
 พิชาพัฒน์ รัตนกุล เสรีเริงฤทธิ์ (ปัจจุบันยุติการทำหน้าที่แล้ว)
 ภาคภูมิ พันธุ์สถิตย์ (ปัจจุบันอยู่ไทยรัฐทีวี)
 พนิตนาฏ ฉัตรวิไล (ปัจจุบันยุติการทำหน้าที่แล้ว)
 อภิสมัย ศรีรังสรรค์ (ปัจจุบันเป็นผู้อำนวยการศูนย์จิตรักษ์กรุงเทพ โรงพยาบาลกรุงเทพ)
 กุณฑีรา ปัจฉิมสวัสดิ์ (ปัจจุบันยุติการทำหน้าที่แล้ว)
 เจ้าพระยา ท่าพระจันทร์ (ปัจจุบันยุติการทำหน้าที่แล้ว)
 อัครพงษ์ นครแก้ว (ปัจจุบันอยู่ทีเอ็นเอ็น 16)
 ฟารีดา โยธาสมุทร (ปัจจุบันยุติการทำหน้าที่แล้ว)
 เกรียงไกรมาศ พจนสุนทร (ปัจจุบันอยู่พีพีทีวีและลงสมัครรับเลือกตั้งในนาม พรรครวมไทยสร้างชาติ)
 วิลาสินี แวน ฮาแรน (ปัจจุบันอยู่เนชั่นทีวี)
 อภิรักษ์ หาญพิชิตวณิชย์ (ปัจจุบันอยู่ไทยพีบีเอส)
 ธเนศ เหลืองวรชาติกุล (ปัจจุบันจัดรายการที่สถานีวิทยุ FM ONE 103.5)
 วิศวะ กิจตันขจร (ปัจจุบันจัดรายการที่สถานีวิทยุกรีนเวฟ 106.5 เอฟเอ็ม)
 ธัญญธร สารสิทธิ์ (ปัจจุบันยุติการทำหน้าที่แล้ว)
 ชลธิชา อัศวาณิชย์ (ปัจจุบันอยู่ทีเอ็นเอ็น 16)
 พิมพ์ภัทรา จันทร์หอม (ปัจจุบันอยู่เนชั่นทีวี)
 ฐิติญา เกษกาญจน์ (ปัจจุบันอยู่โมโน 29)
 พงศ์เกษม สัตยาประเสริฐ (ปัจจุบันอยู่ไทยรัฐทีวี)
 พิมพ์ลดา ไชยปรีชาวิทย์ (ปัจจุบันอยู่ช่อง 9 เอ็มคอตเอชดี)
 ปีติภัทร คูตระกูล (ปัจจุบันเป็นพิธีกรอิสระ และจัดรายการที่สถานีวิทยุเฟล็กซ์ 104.5)
 อติรุจ กิตติพัฒนะ (ปัจจุบันอยู่ช่อง 3 เอชดี ในนามครอบครัวข่าว 3 และจัดรายการวิทยุที่กรีนเวฟ 106.5 เอฟเอ็ม)
 เอกพร ศรีสุขทวีรัตน์ (ปัจจุบันอยู่พีพีทีวี)
 ธนาคาร ธนาเกียรติภิญโญ (ปัจจุบันยุติการทำหน้าที่แล้ว)
 ทินกร ภูวศักดิวงศ์ (ปัจจุบันจัดรายการที่ FM ONE 103.5)
 ติณณภพ ผดุงธรรม (ปัจจุบันยังเป็นนักแสดงในช่องวัน 31 และจัดรายการวิทยุที่อีเอฟเอ็ม 94)
 ธัณย์สิตา สุวัชราธนากิตติ์ (ปัจจุบันอยู่ช่อง 9 เอ็มคอตเอชดี)
 สมศักดิ์ ศรีชุ่ม (ปัจจุบันอยู่ช่องเวิร์คพอยท์)
 นพขวัญ นาคนวล (ปัจจุบันเป็นสื่อมวลชนอิสระ)
 ธรรมมิก โชติช่วง (ปัจจุบันยุติการทำหน้าที่แล้ว)
 ปรัชญา อรเอก (ปัจจุบันจัดรายการที่สถานีวิทยุ FM 96.5 คลื่นความคิด)
 กัญญารัตน์ พิมพ์สวัสดิ์ (ปัจจุบันอยู่จีเอ็มเอ็ม 25 ในนามสำนักข่าววันนิวส์)
 เอกรัฐ ตะเคียนนุช (ปัจจุบันเป็นสื่อมวลชนอิสระ)
 อาลิซาเบธ แซ๊ดเลอร์ ลีนานุไชย (ปัจจุบันอยู่ทีเอ็นเอ็น 16 และทรูโฟร์ยู)
 พีระวัฒน์ อัฐนาค (ปัจจุบันอยู่ไทยรัฐทีวี และจัดรายการที่ MCOT News FM 100.5)
 พรพจี ศิริสิทธิ์ (ปัจจุบันอยู่ช่อง 9 เอ็มคอตเอชดี)
 บัญชา แข็งขัน (ปัจจุบันอยู่ช่อง 7HD และจัดรายการที่ MCOT News FM. 100.5)
 วีณารัตน์ เลาหภคกุล (ปัจจุบันอยู่พีพีทีวี และ เดอะสแตนดาร์ด)
 นิติรัฐ บัวจันทร์ (ปัจจุบันเป็นสื่อมวลชนอิสระ)
 กฤต เจนพานิชการ (ปัจจุบันเป็นสื่อมวลชนอิสระ)
 ศรัณภัสร์ ตั้งไพศาลธนกุล (ปัจจุบันอยู่ช่อง 7 HD)
 ขจรกิติ์ พ้นภัย (ปัจจุบันเป็นสื่อมวลชนอิสระ)

 บริการสื่อผ่านอินเทอร์เน็ต 
ช่องวัน 31 ได้พัฒนาบริการสื่อผ่านอินเทอร์เน็ต เพื่อเพิ่มช่องทางให้ผู้รับชมสามารถรับชมเนื้อหาของช่องวัน 31 ได้ผ่านช่องทางออนไลน์ในแพลตฟอร์มอื่น ๆ นอกเหนือจากโทรทัศน์ ตามยุคสมัยที่เปลี่ยนแปลงไป เพื่อรับมือกับภาวะการหยุดชะงักทางดิจิทัล โดยเริ่มจากการเปิดตัวโปรแกรมประยุกต์ในชื่อเดียวกับช่องเมื่อวันที่ 23 มีนาคม พ.ศ. 2561 โดยมีการรวบรวมละคร ซิตคอม รายการวาไรตี้ และรายการข่าว ที่ออกอากาศทางช่องวัน 31 มารวมไว้ให้ผู้ใช้งานสามารถรับชมย้อนหลัง และยังมีฟังก์ชันการออกอากาศสดของช่องวัน 31 คู่ขนานไปพร้อมกับช่องทางโทรทัศน์ตลอด 24 ชั่วโมง ซึ่งมียอดดาวน์โหลดสูงสุดมากกว่า 8 ล้านครั้ง

 วันดี 
ต่อมาหลังจากเดอะ วัน เอ็นเตอร์ไพรส์ บริษัทเจ้าของช่องวัน 31 เข้าจดทะเบียนในตลาดหลักทรัพย์แห่งประเทศไทยแล้ว ในวันที่ 5 เมษายน พ.ศ. 2565 ระฟ้า ดำรงชัยธรรม ประธานเจ้าหน้าที่การตลาดกลุ่ม ได้ประกาศปรับปรุงโปรแกรมประยุกต์ของช่องวัน 31 ใหม่ ในชื่อว่า "วันดี" (oneD) รวมถึงเปิดเว็บไซต์ www.oned.net ด้วยสโลแกน "สนุก ฟรี ดีทุกวัน" โดยนอกจากเนื้อหาเดิมของช่องวัน 31 ที่ยังคงมีในวันดีอยู่แล้ว วันดียังได้เพิ่มเนื้อหาทั้งละคร ซิตคอม ซีรีส์ รายการวาไรตี้ รวมถึงบันทึกการแสดงคอนเสิร์ต และละครเวที จากทั้งของช่องจีเอ็มเอ็ม 25, บริษัทย่อยในกลุ่มเดอะ วัน เอ็นเตอร์ไพรส์ ทั้งจีเอ็มเอ็มทีวี, เชนจ์ 2561, จีเอ็มเอ็ม มีเดีย และจีเอ็มเอ็ม สตูดิโอส์ อินเตอร์เนชั่นแนล รวมถึงของผู้ผลิตในเครือจีเอ็มเอ็ม แกรมมี่ ที่เป็นพันธมิตร เช่น เอ็กแซ็กท์, ซีเนริโอ, จีเอ็มเอ็ม โชว์, จีดีเอช และนาดาวบางกอก มารวมไว้ให้ผู้ใช้งานสามารถรับชมได้ทั้งหมดโดยไม่ต้องเสียค่ารับชม และตั้งแต่วันที่ 2 พฤษภาคม ปีเดียวกัน ยังเพิ่มฟังก์ชันรับชมรายการสดของทั้งช่องวัน 31 และจีเอ็มเอ็ม 25 ตลอด 24 ชั่วโมง โดยปัจจุบันมียอดดาวน์โหลดมากกว่า 10.2 ล้านครั้ง และมีผู้ใช้งานเฉลี่ยต่อเดือน (MAUs) ในช่วง 3 เดือนแรกของการให้บริการที่ 7 ล้านราย เติบโตขึ้น 600%

 ผลงานต้นฉบับของวันดี 

ต่อมาเมื่อวันที่ 29 พฤศจิกายน พ.ศ. 2566 ในงาน "ปรากฏการณ์ one สนั่นจอ" ถกลเกียรติ วีรวรรณ ประธานเจ้าหน้าที่บริหารกลุ่ม ได้ประกาศว่าจะผลิต ผลงานต้นฉบับของวันดี (oneD Original) ขึ้น และมีงานแถลงข่าวเปิดตัวเมื่อวันที่ 7 กุมภาพันธ์ พ.ศ. 2567 โดยมีจุดมุ่งหมายเพื่อสร้างผลงานที่มีความแตกต่าง เล่าเนื้อหาได้ทุกเรื่องทุกแง่มุมของสังคม โดยไม่สนความกังวลในเรื่องการปิดกั้นเนื้อหา หรือการกันเนื้อหาที่ไม่มีความเหมาะสมแต่อย่างใด พร้อมกับเปิดตัวผลงานต้นฉบับชุดแรกจำนวน 5 เรื่อง โดยทั้งหมดจะออกอากาศทางโทรทัศน์ทางช่องวัน 31 โดยตัดเนื้อหาที่ไม่เหมาะสมกับการออกอากาศบนโทรทัศน์ออกทั้งหมด และเผยแพร่ผ่านแอปพลิเคชันวันดีในเวอร์ไม่ตัดเนื้อหา (Uncut Version) เพื่อให้เนื้อหาบนวันดีครบถ้วนกว่าเวอร์ชันโทรทัศน์

 รางวัล 
 ปี รางวัล สาขา ผล 2566 Thailand Zocial Awards 2023 Best Brand Performance on Social Media กลุ่มสื่อวิทยุและโทรทัศน์ภายใต้การดูแลของ กสทช. 

 รางวัลที่ได้รับมอบ 
 รางวัลเทพทองครั้งที่ 21 ปี 2566 ประเภทองค์กรดีเด่น โดยสมาคมนักวิทยุและโทรทัศน์แห่งประเทศไทย ในพระบรมราชูปถัมภ์

 ดูเพิ่ม 
 เดอะ วัน เอ็นเตอร์ไพรส์
 ถกลเกียรติ วีรวรรณ
 จีเอ็มเอ็ม แกรมมี่
 จีเอ็มเอ็ม 25
 รายชื่อละครโทรทัศน์ของเอ็กแซ็กท์และซีเนริโอ
 รายชื่อละครโทรทัศน์ทางช่องวัน 31
 รายชื่อละครโทรทัศน์ทางช่องจีเอ็มเอ็ม 25
 รายชื่อผลงานต้นฉบับของวันดี

 อ้างอิง 


หมวดหมู่:เดอะ วัน เอ็นเตอร์ไพรส์
หมวดหมู่:สถานีโทรทัศน์ในประเทศไทย
ว
หมวดหมู่:สถานีโทรทัศน์ที่เริ่มออกอากาศในปี พ.ศ. 2554
หมวดหมู่:ก่อตั้งในประเทศไทยในปี พ.ศ. 2554